## Pravilnik o evidenciji davatelja usluga certificiranja elektroničkih potpisa

### NN 54/2002 (15.5.2002.), Pravilnik o evidenciji davatelja usluga certificiranja elektroničkih potpisa

# MINISTARSTVO GOSPODARSTVA

1021

Na temelju članka članka
16. stavka 3. Za­kona o elektronič­kom potpisu (»Narodne novine«, br. 10/02),
ministar gospodarstva donosi

## PRAVILNIK

### O EVIDENCIJI DAVATELJA USLUGA CERTIFICIRANJA ELEKTRONIČKIH POTPISA

I. OPĆE ODREDBE

Sadržaj pravilnika

Članak 1.

Ovim Pravilnikom propisuje se sadržaj i način dostave prijave o početku
obavljanju usluga certificiranja za pravne i fizičke osobe koje namjeravaju
obavljati usluge certificiranja u Republici Hrvatskoj, postupak upisa u
evidenciju davatelja usluga certificiranja u Republici Hrvatskoj (u daljnjem
tekstu: evidencija), sadržaj i način vođenja evidencije, postupak prijave i
upisa promjena podataka u evidenciji, kao i obrasce prijave za upis u
evidenciju, te prijave za upis promjena.

II.   PRIJAVA I UPIS U
EVIDENCIJU

Postupak prijave

Članak 2.

Davatelj usluga certificiranja prije početka obavljanja usluga
certificiranja u Republici Hrvatskoj podnosi Ministarstvu gospodarstva (u
daljnjem tekstu: ministarstvo) obrazac prijave za upis u evidenciju, koji se
nalazi u Prilogu 1. ovoga Pravilnika i njegov je sastavni dio.

Članak 3.

Prijavu za upis u evidenciju podnosi davatelj usluga certificiranja ili
njegov ovlašteni zastupnik najmanje osam dana prije početka obavljanja usluga
certificiranja.

Članak 4.

Ministarstvo gospodarstva može utvrditi i elektronički oblik obrasca
prijave za upis u evidenciju.

Davatelj usluga certificiranja koji to želi i ima mogućnosti, sastavlja
u slučaju objave obrasca prijave za upis u evidenciju iz stavka 1. ovog članka,
sadržaj prijave u elektroničkom obliku.

Članak 5.

Davatelj usluga certificiranja u prijavi o početku obavljanja usluga
certificiranja u Republici Hrvatskoj mora navesti sljedeće:

1. opće podatke o davatelju usluga certificiranja

2. opće podatke o odgovornoj osobi, ovlaštenim
predstavnicima/zastupnicima, vlasniku-suvlasnicima

3. dokaze o ispunjenosti uvjeta propisanih Zakonom o elektroničkom
potpisu i podzakonskim aktima.

Podaci iz točke 1. i 2. stavka 1. ovog članka upisuju se u obrazac
Prijave za upis u evidenciju (Prilog 1. ovog Pravilnika).

Uz prijavu za upis u evidenciju davatelj usluga certificiranja mora u
svrhu dokazivanja ispunjavanja uvjeta iz točke 3. stavka 1. ovog članka,
ministarstvu dostaviti sljedeću dokumentaciju:

– izvod iz trgovačkog registra za pravne osobe odnosno izvadak iz
obrtnog registra za fizičke osobe-obrtnike,

– račun dobiti i gubitka i bilancu stanja za pravne osobe odnosno
prijavu poreza na dohodak za fizičke osobe za prethodnu godinu od dana predaje
prijave,

– podatke o bonitetu (Obrazac BON-1) za pravne osobe i podatke o
solventnosti (Obrazac BON-2) za pravne osobe i fizičke osobe - obrtnike

– interni pravilnik poslovanja u svezi s izradom i ovjerom elektroničkih
potpisa

– dokument o unutarnjoj organizaciji

– opis tehničke i programske osnovice i sustava fizičke zašti­te uređaja,
opreme i podataka

– opis sigurnosnih rješenja zaštite od neovlaštenog pristupa sustavu i
podacima te zaštite integriteta podataka i tajnosti informacija

– popis osoblja koje izvršava stručno-tehničke poslove davanja usluga
certificiranja, vođenja baza podataka i upravljanja informacijskim sustavom s
naznačenim podacima o stručnoj osposobljenosti i radnom statusu.

Članak 6.

Davatelji usluga certificiranja sa sjedištem u inozemstvu u smislu članka
35. Zakona o elektroničkom potpisu (u daljnjem tekstu: Zakona) podnose prijavu
za upis u evidenciju u skladu s odredbama članka 2. do članka 5. ovog
Pravilnika.

Prijava mora biti na hrvatskom jeziku, a priložena dokumentacija mora
biti u izvorniku i ovjerenom prijevodu na hrvatski jezik.

Upis u evidenciju

Članak 7.

Dokumentacija priložena uz prijavu za upis u evidenciju čini sastavni
dio evidencije i ostaje u ministarstvu.

Članak 8.

Ministarstvo gospodarstva će u roku od osam dana od dana primitka uredne
prijave upisati davatelja usluga certificiranja u evidenciju.

Članak 9.

U slučaju nastanka promjene podataka iz prijave davatelja usluga
certificiranja koji je upisan u evidenciju, kao i promjene uvjeta za obavljanje
certificiranja iz članka 12. Zakona, nastale izmjene i dopune evidencije moraju
se prijaviti ministarstvu u roku od 24 sata od trenutka nastanka promjene.

Prijavu izmjena i dopuna evidencije podnosi davatelj usluga
certificiranja ili njegov ovlašteni zastupnik na propisanom obrascu, koji se
nalazi u Prilogu 2. ovoga Pravilnika koji je njegov sastavni dio.

Ministarstvo gospodarstva može utvrditi i elektronički oblik obrasca
prijave za upis promjena odnosno dopunu podataka u evidenciji.

Davatelj usluga certificiranja odnosno njegov ovlašteni zastupnik može
dostaviti prijavu promjena odnosno dopunu podataka u evidenciji u elektroničkom
obliku na elektronički pripremljenom obrascu iz stavka 3. ovog članka.

Članak 10.

Na temelju podnesene prijave o izmjenama i dopunama podataka upisanih u
evidenciju ministarstvo odlučuje da li je potrebno mijenjati podatke u
evidenciji.

Promjena i dopuna podataka upisanih u evidenciju mora biti izvedena na
način da se prethodni podaci u evidenciji ne brišu, nego se označavaju kao
arhivski podaci s naznakom datuma do kada su važili.

Ukoliko ministarstvo na temelju podnesene prijave o izmje­na­ma i
dopunama podataka zaključi da davatelj usluga certificiranja više ne ispunjava
uvjete iz članka 12. Zakona, ministarstvo će rješenjem to posebno istaknuti u
evidenciji.

III VOĐENJE EVIDENCIJE

Članak 11.

Evidencija davatelja usluga certificiranja vodi se u Knjizi davatelja
usluga certificiranja u Republici Hrvatskoj.

U Knjigu davatelja usluga
certificiranja upisuju se za svakog pojedinačnog davatelja usluga
certificiranja sljedeći podaci:

– evidencijski broj

– naziv davatelja usluge
certificiranja

– matični broj poslovanja

– adresa davatelja usluga
certificiranja

– ime i prezime ovlaštenih
osoba

– osnovna djelatnost

– elektronska adresa
davatelja usluga certificiranja

– broj telefona za izravni
pristup ovlaštenim osobama

– broj faxa za izravnu
razmjenu dokumentacije

– datum upisa u evidenciju

– datum promjene ili dopune
evidencije

– datum brisanja iz
evidencije.

Članak 12.

Evidencija je javna i vodi se
na hrvatskom jeziku.

Evidencija se vodi i u
elektroničkom obliku uz tehnološko rješenje kojim se osigurava pristup sadržaju
evidencije s raspoloživom i u javnosti najprihvatljivijom tehnologijom.

Ministarstvo može tehničke i
informatičke poslove održa­va­nja evidencije u elektroničkom obliku ugovorom
povjeriti pravnoj osobi koja svojim tehnološkim i kadrovskim resursima omogu­ćuje
javnost i trajnu dostupnost evidencije u elektroničkom obliku.

Članak 13.

Popis davatelja usluga certificiranja
upisanih u evidenciju, prijavljene izmjene i dopune i brisanje iz evidencije,
ministarstvo je dužno u roku od 30 dana od dana upisa u evidenciju objaviti u
»Narodnim novinama«.

IV ZAVRŠNE ODREDBE

Članak 14.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 130-01/01-01/63
Urbroj: 526-01/02-12
Zagreb, 8. svibnja 2002.

Ministar gospodarstva
**Hrvoje Vojković,** v. r.

if !supportEmptyParas endif

if !supportEmptyParas endif

![](dodatni/358357.gif)
![](dodatni/358358.gif)

Pravilnik, NN 54/2002-1021